巫山高
作者：閻立本
朝代：唐

paragraphs: 君不見巫山高高半天起，絕壁千尋盡相似。
君不見巫山磕匝翠屏開，湘江碧水遶山來。
綠樹春嬌明月峽，紅花朝覆白雲臺。
臺上朝雲無定所，此中窕窈神仙女。
仙女盈盈仙骨飛，清容出沒有光輝。
欲暮高唐行雨送，今宵定入荆王夢。
荆王夢里愛穠華，枕席初開紅帳遮。
可憐欲曉啼猨處，說道巫山是妾家。